KIRJALLINEN KYSYMYS E-2339/97 komissiolle esittäjä(t): Mary Banotti (PPE) (10. heinäkuuta 1997)

Aihe: EU:n kansalaisten matkavakuutukset

Voisiko komissio esittää kantansa jäljempänä kuvatusta ilmiselvästä EU:n kansalaisten syrjinnästä lomavarausta tehtäessä? Voisiko komissio antaa tietoja mahdollisista suunnitelmista yhdenmukaistaa matkavakuutuskäytäntö?

Lomavaraus tehtiin Yhdistyneessä kuningaskunnassa ja se maksettiin etukäteen siinä ymmärryksessä, että lomavakuutus kuului kokonaiskustannuksiin. Papereiden saavuttua ainoastaan Yhdistyneen kuningaskunnan kansalaisten nimet olivat vakuutettujen luettelossa. Muille kuin Yhdistyneen kuningaskunnan kansalaisille kerrottiin, että heidän olisi otettava erillinen vakuutus, mutta heille ei tarjottu korvausta erillisen vakuutuksen ottamisesta koituvista kuluista. Näin ollen ensimmäisen vakuutuksen tultua jo maksetuksi heidän täytyi maksaa vakuutuksesta toistamiseen.

Komission jäsenen Mario Montin komission puolesta antama vastaus (19. syyskuuta 1997)

Komissio ilmoittaa parlamentinjäsenelle, että 10 päivänä joulukuuta 1984 annettu neuvoston direktiivi 84/641/ETY ((EYVL N:o L 339, 27.12.1984. Tämä direktiivi on viimeksi muutettu neuvoston kolmannella direktiivillä 92/49/ETY (EYVL N:o L 228, 11.8.1992) sekä neuvoston ja parlamentin direktiivillä 95/26/ETY - EYVL N:o L 168, 18.7.1995. )) muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta annetun ensimmäisen direktiivin (73/239/CEE) muuttamisesta erityisesti matkailijoille annetun avun osalta sisältää jo säännöksiä vakuutuksista niille henkilöille annettavasta avusta, jotka joutuvat vaikeuksiin ollessaan matkoilla, poissa kotoaan tai poissa pysyvältä asuinpaikaltaan. Jotta kokonaisuus olisi aukoton, tässä yhteydessä on mainittava 13 päivänä kesäkuuta 1990 annettu neuvoston direktiivi 90/314/ETY matkapaketeista, pakettilomista ja pakettikiertomatkoista. ((EYVL N:o L 158, 23.6.1990 )) Sen 4 artiklan b kohdan IV alakohdassa sanotaan, että matkanjärjestäjän tai välittäjän on annettava kuluttajalle hyvissä ajoin ennen matkan alkamista kirjallisesti tai muulla sopivalla tavalla tiedot mahdollisuudesta ottaa vapaaehtoinen vakuutus niiden kustannusten korvaamiseksi, jotka aiheutuvat, jos kuluttaja peruuttaa matkan, taikka sairaudesta tai tapaturmasta aiheutuvien avustus- ja kotiuttamiskustannuksien korvaamiseksi.

Mitä tulee parlamentinjäsenen kuvaamaan tapaukseen muiden kuin Yhdistyneen kuningaskunnan kansalaisten jättämisestä matkavakuutuksen ulkopuolelle, komission mielestä kyseessä on vakuutusyhtiön tai matkatoimiston, jonka kautta matka varattiin, myyntipolitiikkaan kuuluva käytös, eikä kansalaisuuteen liittyvä syrjintä, josta jäsenvaltio olisi vastuussa.

Komissiolla ei ole toimivaltaa niiden sopimuksiin kuuluvien riitojen ratkaisemisessa, joista kuluttajat voisivat nostaa kanteen matkatoimistoa tai vakuutusyhtiötä vastaan. Kansallisilla tuomioistuimilla on toimivalta ratkaista tämä tilanne sekä antaa tuomio matkan kokonaiskustannuksiin kuuluvan lomavakuutuksen kulujen mahdollisesta korvaamisesta niille kuluttajille, jotka jäivät vakuutuksen ulkopuolelle. Tässä yhteydessä pakettikiertomatkoista annetussa direktiivissä mainittu kohta hyödyllisen tiedon antamisesta voisi tulla kysymykseen.